Palazzo della Cancelleria
Palazzo della Cancelleria, 
(ital. 'kancelli'), Palazzo della Cancelleria, renæssancepalads i Rom ved Campo di Fioris nordøstlige hjørne. Det blev opført 1485-1511 for pave Sixtus 4.s nevø, kardinal Raffaello Riario. Paladset tjener som pavens kancelli. Arkitekten er ukendt, men stilen er præget af arkitekturen i Urbino og Firenze. Det mægtige palads omfatter en gård med arkader i to etager og en basilika, San Lorenzo in Damaso. Gården er tegnet af Donato Bramante. Granitsøjlerne i de to etagers åbne arkader stammer fra den romerske kejsertid, hvor den "grønne stald", Stabulae Faktiones Prasinae - et af væddeløbspartierne - havde kaserne her på stedet. Den lange pilasterinddelte facade har nogle ejendommelige rundbuede vinduer, der ses i en antik romersk bygning som Porta Borsari i Verona. Da man i 1937 gravede i grunden under Palazzo della Cancelleria fandt man en række velbevarede marmorrelieffer fra kejser Domitians tid - (81-96). Hvis man satte disse relieffer sammen ville de danne to friser hver ca. 6. m lange og c. 2 m høje. Reliefferne skulle tydeligvis forherlige kejser Domitian, men de viser også portrætter af tidens romere, soldater, vestalinder, guder og gudinder. Hovedparten af reliefferne findes i dag udstillet på Vatikanmuseet. 